YHTEISÖJEN ENSIMMÄISEN OIKEUSASTEEN TUOMIOISTUIMEN TUOMIO (viides jaosto)

30 päivänä tammikuuta 2008

Asia T-394/04

Guido Strack

vastaan

Euroopan yhteisöjen komissio

Henkilöstö – Virkamiehet – Ylennys – Vuoden 2003 ylennyskierros – Etusijapisteiden myöntäminen – Ylentämättä jättäminen

Aihe: Kanne, jossa vaaditaan kumoamaan kantajan osalta vuoden 2003 ylennyskierroksella suoritettu ylennysmenettely, kyseisessä menettelyssä myönnetyt pisteet sekä tästä seuraava päätös olla ylentämättä kantajaa.

Ratkaisu: Etusijapisteiden myöntämisestä Guido Strackille vuoden 2003 ylennyskierroksella tehty päätös sekä päätös olla ylentämättä asianomaista virkamiestä kyseisellä ylennyskierroksella kumotaan. Komissio velvoitetaan korvaamaan oikeudenkäyntikulut.

Tiivistelmä

1. Henkilöstö – Kanne – Virkamiehelle vastainen toimi – Käsite – Päätös, jolla vahvistetaan virkamiehelle myönnetyt ylennyspisteet

(Henkilöstösääntöjen 45, 90 ja 91 artikla)

2. Henkilöstö – Ylennys – Ansioiden vertailu

(Henkilöstösääntöjen 43 ja 45 artikla)

1. Kanteen kohteeksi kelpaavia toimia ovat vain sellaiset toimenpiteet, joilla on sitovia oikeusvaikutuksia, jotka voivat vaikuttaa kantajan etuihin muuttaen tämän oikeusasemaa selvästi, ja joissa lopullisesti vahvistetaan toimielimen kanta.

Komission käyttöön ottamassa uudessa ylennysjärjestelmässä, joka perustuu siihen, että otetaan huomioon kumulatiiviset ansiot, joita kuvaavat vuosien mittaan kertyneet pisteet, pisteiden myöntämisellä tietyn vuoden aikana on vaikutuksia, jotka eivät rajoitu yksinomaan meneillään olevaan ylennyskierrokseen vaan voivat kohdistua useaan ylennyskierrokseen. Tämän perusteella pisteiden määrän vahvistaminen ylennystä varten on itsenäinen toimi, jolla on sitovia oikeusvaikutuksia, jotka voivat vaikuttaa virkamiehen etuihin muuttaen tämän oikeusasemaa selvästi, vaikka se muodostaakin vain ylennysmenettelyn yhden vaiheen.

Virkamiehen osalta käyty ylennysmenettely ei sitä vastoin ole henkilöstösääntöjen 90 ja 91 artiklassa tarkoitettu virkamiehelle vastainen toimenpide, koska sillä ei ole virkamiehen etuihin välittömästi vaikuttavia oikeusvaikutuksia.

(ks. 26, 29 ja 30 kohta)

Viittaukset:

Ensimmäisen oikeusasteen tuomioistuin: yhdistetyt asiat T‑57/92 ja T‑75/93, Yorck von Wartenburg v. parlamentti, 28.9.1993 (Kok., s. II‑925, 36 kohta oikeuskäytäntöviittauksineen) ja asia T‑311/04, Buendía Sierra v. komissio, 19.10.2006 (Kok., s. II‑4137, 89 kohta).

2. Virkamiehen urakehitystä koskevan kertomuksen kumoaminen tietyn arviointijakson osalta merkitsee kyseistä arviointijaksoa koskevien ansiopisteiden kumoamista, koska arvosana, jonka kukin virkamies saa urakehitystä koskevan kertomuksensa yhteydessä, muunnetaan arviointimenettelyn päättyessä automaattisesti ylennystä varten käytettäviksi ansiopisteiksi. Kyseinen kumoaminen vaikuttaa seuraavaa arviointijaksoa koskevaan etusijapisteiden myöntämiseen ja ylentämättä jättämistä koskevaan päätökseen erityisesti silloin, kun nimittävä viranomainen perustelee päätöksensä, joka koskee tietyn etusijapisteiden määrän myöntämistä virkamiehelle, niiden ansiopisteiden määrällä, jotka kyseinen virkamies on saanut vastaavalla ylennyskierroksella.

(ks. 37–39 kohta)